Indiemuzak
Roses Kings Castles: 
Roses Kings Castles 

Når Babyshambles’ trommeslager går solo høres det mest ut som om Belle & Sebastian har laget en plate for ikke spesielt oppvakte barn. 

Adam Ficek har vel hatt god tid til å småpusse på solokarrieren, all den stund Doherty har prioritert å ligge i sengen og spise dumplings i stedet for å møte opp på spillejobber denne sommeren. 
Platen avslører en låtskriver på det jevne, med et ambisjonsnivå som antakeligvis ikke ligger stort høyere heller. 
Dette glir nærmest ubemerket gjennom luften, nesten melodiløst, med en forglemmelighetsfaktor faretruende nær heismuzak; ”Burn Down Your Town” og "Entroubled" er de positive unntakene. 

[kml_flashembed movie="http://www.youtube.com/v/dHrH4sxbFEo" width="425" height="350" wmode="transparent" /] 

Ficek labber rundt på godt opptråkkede indieestetiske stier her, og lydbildet med melodica, lekeorgel og kassegitar har så veldig, veldig mange gjort bedre og mer spennende før ham. 
Inspirasjonene går fra nevnte Belle & Sebastian via den svenske Labrador Records-scenen og til suksessen til vennene Noah And The Whale, men han låter som en fuktig polvott i forhold. 

Det er forsåvidt hyggelig å høre at det er flere av Dohertys bandkumpaner som har ambisjoner, men det er også omtrent dit fascinasjonen for Roses Kings Castles’ debutalbum strekker. 
